กสิกรฯยังระวัง สินเชื่อรายย่อย ตั้งเป้าปีนี้โต7%
กสิกรไทยยังกังวลปัจจัยเสี่ยงเศรษฐกิจปี 2559 ตั้งเป้าสินเชื่อรายย่อยโต 5-7%
8 ม.ค. 2559

กสิกรไทยยังกังวลปัจจัยเสี่ยงเศรษฐกิจปี 2559 ตั้งเป้าสินเชื่อรายย่อยโต 5-7% 
นางนพวรรณ เจิมหรรษา รองกรรมการผู้จัดการ ธนาคารกสิกรไทย เปิดเผยว่า ปีนี้ธนาคารตั้งเป้าหมายสินเชื่อรายย่อยโต 5-7% แบ่งเป็น สินเชื่อบ้านเติบโต 4-6% บัตรเครดิต 7-9% และสินเชื่อบุคคล 10-12% ซึ่งเป็นเป้าสูงกว่าปีที่แล้วเล็กน้อย เนื่องจากแนวโน้มผลิตภัณฑ์มวลรวมในประเทศ (จีดีพี) จะเติบโตราว 3% ทำให้กำลังซื้อผู้บริโภคฟื้นตัวดีขึ้น
ทั้งนี้ ความเสี่ยงจากภาวะหนี้ครัวเรือนอยู่ในระดับสูง ทำให้ธนาคารยังมุ่งเน้นรักษาคุณภาพหนี้อย่างต่อเนื่อง ทั้งลูกค้าใหม่ที่มีการคัดกรองมากขึ้น ขณะที่ลูกค้าเดิมเน้นเพิ่มประสิทธิภาพการติดตามหนี้ เพื่อควบคุมอัตราหนี้ที่ไม่ก่อให้เกิดรายได้ (เอ็นพีแอล) ไม่ให้ปรับขึ้นมาก โดยสิ้นปีที่แล้วเอ็นพีแอลรายย่อยของธนาคารอยู่ที่ 2.4% ต่ำกว่าระบบที่ 2.8%
สำหรับรายได้จากค่าธรรมเนียม ตั้งเป้าเติบโต 14% จากปีที่แล้วมีรายได้ค่าธรรมเนียม 3.2 หมื่นล้านบาท เติบโต 17% อัตราเติบโตที่ชะลอลงเพราะฐานที่ใหญ่ขึ้น โดยรายได้หลักมาจากแบงก์แอสชัวรันส์และธุรกิจบัตรเครดิต แต่กลุ่มที่เติบโตสูงสุด คือ กองทุนรวม ปีที่แล้วเติบโตถึง 42%
ด้านกลยุทธ์สำคัญในปีนี้ ได้แก่ “Next Banking Experience” โดยจะพัฒนาดิจิทัลแบงก์กิ้ง โดยเฉพาะโมบายแบงก์กิ้งให้ตอบโจทย์ลูกค้ามากขึ้น เช่น การขอสินเชื่อบุคคลผ่านแอพ โดยเลือกวงเงินและระยะเวลาผ่อนได้เอง รวมทั้งปรับเปลี่ยนวงเงินโอน ถอน จ่าย และอายัดบัตรผ่านแอพ โดยไม่ต้องโทรไปที่คอลเซ็นเตอร์
นอกจากนี้ จะขยายเครือข่ายพันธมิตรเพื่อตอบโจทย์ธุรกิจในทุกขนาดอย่างครบวงจร เพื่อพัฒนาอีโคซิสเท็ม (Ecosystem) โดยใช้จุดแข็งทางธุรกิจบวกกับเครือข่ายพันธมิตร สร้างการเติบโตให้ธุรกิจและผลประโยชน์ให้แก่เศรษฐกิจโดยรวม
ทั้งนี้ กลยุทธ์ทั้งหมดนี้จะช่วยเพิ่มฐานลูกค้ารวมเป็น 14 ล้านราย เพิ่มขึ้น 7% เน้นเจาะกลุ่มเจ้าของกิจการ คนรุ่นใหม่ ลูกค้าข้ามประเทศ ควบคู่กับการหาลูกค้าใหม่ในจังหวัดหัวเมืองยุทธศาสตร์ ส่วนดิจิทัลแบงก์กิ้ง ยังตั้งเป้าเป็นอันดับ 1 เพิ่มลูกค้าใหม่อีก 3.4 ล้านราย เป็น 11.3 ล้านรายในสิ้นปี